Voertuigverkope staan steeds stewigDie Volkswagen Polo Vivo (Foto: Volkswagen) Ondanks voorspellings deur doemprofete het Julie se voertuigverkope ŉ geringe verbetering getoon teenoor die Junie-syfers. Die plaaslike totaal van 46 077 bestaan uit 29 477 passasiersvoertuie en 13 852 ligte handelsvoertuie. Onder die toptienpresteerders staan Toyota (9 747) oudergewoonte in die eerste plek, ondanks ŉ afname van meer as 2 000 eenhede. Toyota se presteerders is Hilux met 2 996 verkope (teenoor Junie se 4 770). Daarbenewens het Fortuner (810) en Etios met 762 verkope ook goed gevaar. Hilux is steeds die algehele topverkoper in Suid-Afrika. In die gebruiklike tweede plek word Volkswagen (7 549) sterk gesteun deur Polo Vivo (2 621) en Polo (2 076), terwyl Tiguan ook goed presteer het met 595 verkope. Die maatskappy se 252 Amarok-verkope bly egter ŉ bron van kommer. Ondanks ŉ verbete aanslag deur Ford (4 289), bly Nissan (4 820) steeds in die derde plek danksy sy ligte handelsvoertuie soos NP200 (1 730) en NP300 (982). Nissan se passasiersmotors soos Datsun GO (548) en Almera (466) het ook die maatskappy se derde plek beskerm. Die reeds vermelde Ford bly in die vierde plek en vestig, soos altyd, sy aanslag op Ranger-verkope (2 217). EcoSport (839) en Figo se 523 verkope het ook ŉ bydrae gelewer, terwyl 36 kopers vir Mustang gestem het. Hyundai (2 787) bly in die vyfde plek algeheel danksy Grand i10 se 654 verkope en 356 kopers wat vir die Tucson gestem het. Ondanks ŉ agterstand van meer as 700 verkope teenoor Hyundai nadat hy in Junie in die Koreaan se nek geblaas het, het Renault steeds die sesde plek behou met ŉ 2 048 totaal. Renault se sterre was Kwid (768) en Sandero II met 581 verkope. Met ŉ beperkte aantal modelle, klou Isuzu (1 723) steeds aan die sewende plek, danksy D-MAX (1 692), terwyl KIA – wat in Junie buite die toptien-gradering beland het – goed teruggeveg het met ŉ totaal van 1 599 verkope. KIA (agtste en 1 599 verkope) se sterre was Picanto (800), Rio op 300 verkope en Sportage (250). ŉ Invoerder om dop te hou, Suzuki, beklee gemaklik die negende plek – een swakker as in Junie, maar met ŉ indrukwekkende totaal van 1 577 verkope. Die aanslag is gelei deur Swift (635), Celerio (255) en 127 Ertiga-verkope. Die ikoniese Jimny se verkope word grootlik deur voorraadbeskikbaarheid bepaal, maar het darem op 81 eenhede te staan gekom. In die laaste plek, een posisie swakker as in Junie, was BMW se 1 284 verkope goed genoeg om sy tradisionele mededinger – Mercedes-Benz (1 058) – uit die toptien te hou. BMW het, soos altyd, gesteun op 3-reeks (456), X3 (128) en X5 op 140 verkope. En dan is daar die invoerders wat buite die toptien staan, maar wat desondanks as nisprodukte presteer. Hier is dit veral Porsche (164), Haval (993) en Mazda wie se 1 065 verkope hulle vasbeslote maak om die terrein te herwin wat hulle aan Suzuki afgestaan het. In die eksklusiewe mark waar motorpryse in veelvoude van miljoene aangedui word, het Ferrari (9), Bentley (7), Maserati (6) en Lamborghini (1) die pas aangegee. Daar is egter invoerders wat sal moet sokkies optrek, en hier geld dit veral vir Jaguar/Land Rover (343), Subaru met 84 verkope en Volvo (186) wie se topverkoper die XC60 81 nuwe eienaars gekry het. Intussen sukkel binnelandse verkope, terwyl uitvoere volstoom vorder – soos bewys deur die 34 297 voertuie wat in Julie uitgevoer is – ŉ aansienlike verbetering teenoor Junie se 30 604 uitvoere. TOPTIENPASSASIERSMOTORS Volkswagen Polo Vivo 2 621 Volkswagen Polo 2 076 Hyundai i20 863 Ford EcoSport 839 Toyota Fortuner 810 KIA Picanto 800 Renault Kwid 768 Hyundai Grand i10 654 Suzuki Swift 635 Toyota Corolla Quest 608 TOPTIEN LIGTE HANDELSVOERTUIE Toyota Hilux 2 996 Ford Ranger 2 217 Nissan NP200 1 730 Isuzu D-MAX 1 692 Toyota Hi-Ace 1 560 Nissan NP300 982 Toyota Land Cruiser PU 263 Volkswagen Amarok 252 Hyundai H100 216 GWM Steed 188